– Alltid spennende å lære noe nytt. Dette er lek, men kan bli blodig alvor. Vi kan ende opp med å bli drept ganske raskt her, sa statsministeren rett før det hele ble satt i gang.

25 år gamle Joachim Haraldsen, alias «Noobwork», er en av de mest populære yotuberne i Norge. Hans kanal følges av nesten 200.000 mennesker og har over 100 millioner visninger.

Statsministeren takket ja til utfordringen fra «Noobwork». Foto: Vidar Ruud / NTB scanpix

Haraldsen regnes som en av de beste Fortnite-spillerne i Norge. Skytespillet har tatt verden med storm, og i Fritimen på NRK P1 utfordret «Noobwork» landets mektigste person til å være med ham ut på den virtuelle slagmarken.

LES OGSÅ: Slik er Fortnite i ferd med å endre gaming

På verdens beste lag

Det takket Erna Solberg ja til, og tirsdag ettermiddag stilte hun opp hos Haraldsen i Nittedal klar til dyst. Og selvfølgelig under navnet «Jern-Erna».

– Det er utrolig kult å ha statsministeren her. Jeg tror at ungdommene i Norge som spiller Fortnite og andre spill setter stor pris på dette, sa Haraldsen til NRK mens Solberg gjorde seg klar foran datamaskinen.

Artikkelen fortsetter under bildet

Statsminister Erna Solberg fikk prøve seg i Fortnite på et av verdens beste lag tirsdag. Foto: Statsministerens kontor

De to spilte på lag med Jacob «Sieba» Butler og Christian «NOthingOG» Telstad. De to sistnevnte er med live fra Danmark og tilhører laget «Octagon».

Laget er nå seedet som verdens beste E-sport lag i Fortnite Battle Royal og trenes av nettopp Joachim Haraldsen.

– Vi får håpe jeg ikke kjører rankingen deres ned i bunn i dag, sa en lattermild Erna Solberg.

Andreplass

Joachim Haraldsen, alias «Noobwork» er en av de beste Fortnite-spillerne i Norge. Foto: Silje Bjerknes / NRK

Det rutinerte laget sikret seieren i første kamp, men «Jern-Erna», følte ikke at det var så mye hennes fortjeneste.

– Jeg følte ikke at jeg bidro så mye. Jeg satt mest stille her. Jeg gjemte meg godt, sier hun.

I kamp nummer to gikk det ikke så bra. «Noobwork» og «NOthingOG» ble etterhvert drept, og statsministeren fikk beskjed om å gjemme seg.

– Det er ganske intenst nå, sier Haraldsen og ler.

– Nå ligger skjebnen vår i «Sieba» sine hender.

Men det var ikke nok til å redde statsministeren. «Octagon» kom på andreplass, bak et russisk lag.

– Det var veldig bra til å være første gang, men jeg fikk veldig god hjelp, sier Solberg.

Fortnite har på få måneder fått flere titalls millioner brukere på verdensbasis, og er i ferd med å endre gaming.

I spillet kan man spille alene, solo, eller sammen med et team på inntil fire personer.

Artikkelen fortsetter under videoen

– Dataspill kan man lære mye av, men det er viktig å kombinere det med fysisk aktivitet også, mener statsministeren. Du trenger javascript for å se video. – Dataspill kan man lære mye av, men det er viktig å kombinere det med fysisk aktivitet også, mener statsministeren.

Tror man kan lære mye av dataspill

Etter seansen var statsministeren positiv til dataspill og mente det kan vær en god måte å lære seg ting på.

– Dette er morsomt og en god måte å øve seg på å være rask i avtrekkeren og lære ting på. Så er det sosialt, noe man gjør sammen med andre, sa hun.

I Barn og Medier-undersøkelsen for 2017 svarte 44 prosent av de 15 år gamle guttene at de hadde brukt to timer eller mer på spill dagen i forveien. 21 prosent av foreldrene til gutter svarte også at deres barn hadde brukt mer enn to timer på dataspill dagen i forveien.

– Er det noen baksider med at ungdom bruker så mye tid foran skjermen?

– Ja, hvis det fører til at de ikke er fysisk aktive ellers. Jeg er ikke så redd for at barn spiller, for man lærer mye av de forskjellige type spillene. Men man må kompensere med aktivitet på andre områder også, sier Solberg.

Som mange andre spill har Fortnite såkalte «in game purchases», det vil si at spillerne kan betale penger for å få tilgang til ekstra innhold, som klær, våpen og så videre.

Bare i april omsatte videospillet Fortnite for nærmere 300 millioner dollar, kun på at brukerne kjøpte kosmetiske ting, ifølge den amerikanske nettavisen The Verge.

Som NRK skriver om i dag, så bruker mange barn foreldrenes penger på slike in game purchases - uten at foreldrene er klare over det. I flere av sakene har ikke barna visst at de har brukt ekte penger.

– Det er jo ikke heldig og derfor er det jo viktig at foreldrene først og fremst holder kontroll på egne visakort og si at barna ikke har lov å bruke det, sier Solberg.